62021TO0422_RES
T‑422/21. sz. ügy
Daimler AG
kontra
az Európai Unió Szellemi Tulajdoni Hivatala
A Törvényszék végzése (ötödik tanács), 2021. december 7.
„Megsemmisítés iránti kereset – Európai uniós védjegy – Olyan ügyvéd általi képviselet hiánya, aki jogosult eljárni valamely tagállam bírósága, illetve az EGT‑Megállapodás valamely más részes államának bírósága előtt – Nyilvánvaló elfogadhatatlanság”
Bírósági eljárás – Keresetlevél – Alaki követelmények – Ügyvédi aláírás – Olyan ügyvéd által aláírt keresetlevél, aki nem jogosult eljárni valamely tagállam bírósága előtt vagy az Európai Gazdasági Térségről szóló megállapodás más részes államának bírósága előtt – Az Egyesült Királyságnak az Unióból történő kilépéséről szóló megállapodásban megállapított átmeneti időszak leteltét követően elfogadott uniós ügynökségi határozat megsemmisítése iránti kereset – Az Egyesült Királyság bíróságai előtt eljárni jogosult ügyvéd által aláírt keresetlevél – Nyilvánvaló elfogadhatatlanság
(A Nagy‑Britannia és Észak‑Írország Egyesült Királyságának az Európai Unióból és az Európai Atomenergia‑közösségből történő kilépéséről szóló megállapodás, 87. cikk, 91. cikk, (1) és (2) bekezdés, 92. cikk, (1) bekezdés, 93. cikk, 95. cikk, (1) bekezdés, és 97. cikk; a Bíróság alapokmánya, 19. cikk, negyedik bekezdés, és 53. cikk)
(lásd: 15., 17–25. pont)
Összefoglalás
A Törvényszék Hivatalához 2021. július 12‑én benyújtott keresetlevelével a Daimler AG keresetet indított az Európai Unió Szellemi Tulajdoni Hivatala (EUIPO) fellebbezési tanácsának 2021. május 7‑i határozatával szemben. A Daimler két, az Egyesült Királyság bíróságai előtt eljárni jogosult ügyvédet jelölt meg képviselőjeként.
A kilépésről rendelkező megállapodás (
1
)2020. december 31‑ig tartó átmeneti időszakot ír elő.
Végzésében a Törvényszék a Daimler keresetét mint nyilvánvalóan elfogadhatatlant elutasítja. Első alkalommal nyilatkozik az EUIPO fellebbezési tanácsának az átmeneti időszak leteltét követően elfogadott határozata ellen olyan felperes által indított kereset elfogadhatóságáról, akit az Egyesült Királyság bíróságai előtt eljárni jogosult ügyvédek képviselnek.
A Törvényszék álláspontja
A Törvényszék először is emlékeztet arra, hogy a felet az uniós bíróságok előtt csak olyan ügyvéd képviselheti vagy segítheti, aki valamely tagállam bírósága előtt vagy az Európai Gazdasági Térségről szóló megállapodás más részes államának bírósága előtt eljárni jogosult. (
2
) E tekintetben a kilépésről rendelkező megállapodás különböző eseteket határoz meg, amikor az Egyesült Királyság bíróságai előtt eljárni jogosult ügyvéd az uniós bíróságok előtt képviselhet vagy segíthet valamely felet. (
3
)
Másodszor a Törvényszék megállapítja, hogy a jelen kereset nem tartozik a kilépésről rendelkező megállapodásban meghatározott egyik eset körébe sem, így a felperes ügyvédei nem képviselhetik őt az uniós bíróságok előtt.
Rámutat ugyanis arra, hogy mivel a keresetlevelet az átmeneti időszak lejártát követően nyújtották be, a kilépésről rendelkező megállapodásnak az ezen időszak lejárta előtt az uniós bíróságok előtt folyamatban lévő eljárásokra vonatkozó rendelkezése nem alkalmazható. Hasonlóképpen, tekintettel arra, hogy a megtámadott határozatot az átmeneti időszak lejártát követően fogadták el, az uniós intézmények, szervek és hivatalok által ezen időszak letelte előtt elfogadott határozatokra vonatkozó rendelkezés sem alkalmazható. (
4
)
Egyébiránt a Törvényszék megállapítja, hogy a jelen ügyben nem a Bizottság által indított kötelezettségszegés megállapítása iránti eljárásról, (
5
) sem az uniós jog Egyesült Királyság általi betartását, az ott lakóhellyel rendelkező, illetve letelepedett személyek általi betartását, vagy az uniós versenyjog betartását érintő közigazgatási eljárásokról, (
6
) és nem is az Európai Csalás Elleni Hivatal eljárásaira, vagy az állami támogatásra vonatkozó eljárásokról van szó. (
7
) Az ügy nem tartozik a kilépésről rendelkező megállapodás 97. cikkének hatálya alá sem, mivel e rendelkezés kizárólag az EUIPO előtti eljárásokban való képviseletre vonatkozik, és nem a Törvényszék előttiekre.
(
1
)	Megállapodás a Nagy‑Britannia és Észak‑Írország Egyesült Királyságának az Európai Unióból és az Európai Atomenergia‑közösségből történő kilépéséről (HL L 2020., L 29., 7. o.; a továbbiakban: a kilépésről rendelkező megállapodás).
(
2
)	Az Európai Unió Bírósága Alapokmánya 19. cikkének negyedik bekezdése.
(
3
)	A kilépésről rendelkező megállapodás 91. cikkének (1) és (2) bekezdése.
(
4
)	A kilépésről rendelkező megállapodás 95. cikkének (1) bekezdésével összefüggésben értelmezett 91. cikkének (1) és (2) bekezdése.
(
5
)	A kilépésről rendelkező megállapodás 87. cikkével összefüggésben értelmezett 91. cikkének (1) bekezdése.
(
6
)	A kilépésről rendelkező megállapodás 92. cikkének (1) bekezdésével összefüggésben értelmezett 91. cikkének (2) bekezdése.
(
7
)	A kilépésről rendelkező megállapodás 93. cikkével összefüggésben értelmezett 91. cikkének (2) bekezdése.